陈普
太极诗上范天碧侍郎
涵涵六合八肱裹，类聚化生何可纪。
固然两人阴与阳，大要一个不得已。
所从无声亦无臭，所出如彼复如此。
成象效法森目前，大自三才小一虮。
形样度数各有极，体段一一无偏倚。
纇疵痕迹毫发空，可惊可怪复可喜。
参如交错天然文，不断去来川上水。
尧舜得之御黄屋，不动脚手万物理。
孔颜得之洗其心。四时收夜同行止。
盖缘道理元如斯，无非礼义当然耳。
就中发出太极来，万化一丸而已矣。
眼看手搏漠无有，一日无之天地毁。
片时俄顷不可离，万古千秋长不死。
静为体而动为用，来为神兮去为鬼。
不离於物仍犹尊，并行不僭光同体。
但从化上识中庸，立见源流彻精髓。
自从夫子系周易，千古百年没荆杞。
一朝道在九疑下，红轮扶出咸池洗。
不私其有以示人，意与朋类同甘美。
隋珠夜光翻不幸，操刀按剑如蠭起。
唇焦口燥朱晦翁，至今无柰龙无耳。
终然性在天地间，臭味不患无兰芷。
文正有孙已佳绝，混沌相识尤奇伟。
震泽天台合清秀，洞见无终与无始。
一笑相逢武夷足，菊花未老梅含蕊。
共在在生不息中，思入遥天碧万里。
金城铁壁私家学，一言半句俘其垒。
断槎枯卉晚未生，睡魔辟易面沃水。
世间无限扫复生，无事生事杂且猥。
一天一地珠为丸，注疏陋儒足加箠。
愿公多与说无外，庶使苍生安六礼。